สังคมข่าวหุ้น
*ทยอยเปิดประเทศ
7 มิ.ย. 2564

เกียรติก้อง ว่องไวยากร
*ทยอยเปิดประเทศ
*หุ้นสายการบินคึกคัก รับแผนเปิดประเทศ รับนักท่องเที่ยวต่างชาติ และการบินระหว่างประเทศ ดีเดย์ ภูเก็ต แซนด์บ๊อกซ์ 1 ก.ค.นี้ เปิดเกาะสมุยคิวต่อไป ขณะที่การปูพรมฉีดวัคซีนเริ่มแล้ววานนี้ ดัชนีหุ้นไทยเดือนพ.ค.ที่ผ่านมาปรับเพิ่มขึ้นกว่า 10% นับจากสิ้นปี 63 แนวโน้มยังไปต่อรับเศรษฐกิจฟื้นตัว แนวรับ 1,600 แนวต้าน 1,625 จุด
*XPG วงแตก! ราคารูดหนักวานนี้ ตลาดหลักทรัพย์ฯ จับตานักลงทุนอย่างใกล้ชิด วงในเผยตลท.ให้รายงานทุกบัญชีที่ซื้อขายหุ้นตัวนี้ หลังปรับตัวขึ้นมาแบบไร้ปัจจัยพื้นฐานรองรับ แฟนคลับไล่ซื้อแบบไม่ลืมหูลืมตา ขณะที่บริษัทเพิ่งได้เงินเพิ่มทุนใหม่ และยังเหลืออีกก้อนที่ยังไม่เข้ามา แต่ราคาไปรอล่วงหน้าไปเยอะแล้ว P/E สูงกว่า 400 เท่า
*ลุ้น KBANK หวนคืนสังเวียน MSCI กูรูมองพื้นฐานไม่เปลี่ยนแปลง แต่ติดปัญหาฟรีโฟลต NVDR ดังนั้นหากขอแก้ไขตรงจุดนี้ เพิ่มเพดานเป็น 30-35% ต่างชาติก็ลุยต่อได้ และมีโอกาสสูงมากที่จะกลับมาคำนวณในเอ็มเอสซีไออีกครั้ง
*ศรพล ตุลยะเสถียร รองผู้จัดการ หัวหน้าสายงานวางแผนกลยุทธ์องค์กร ตลาดหลักทรัพย์แห่งประเทศไทย (ตลท.) เผย ณ สิ้นเดือน พ.ค. 64 SET Index ปิดที่ 1,593.59 จุด เพิ่มขึ้น 10.0% จากสิ้นปี 63 ถือเป็นการปรับเพิ่มขึ้นสูงกว่าค่าเฉลี่ยของดัชนีตลาดหลักทรัพย์อื่น ๆ โดยอุตสาหกรรมที่ปรับตัวดีกว่า SET Index เมื่อเทียบกับสิ้นปี 63 ได้แก่กลุ่มสินค้าอุตสาหกรรม กลุ่มเกษตรและอุตสาหกรรมอาหาร กลุ่มสินค้าอุปโภคบริโภค กลุ่มอสังหาริมทรัพย์และก่อสร้าง กลุ่มเทคโนโลยี และ กลุ่มธุรกิจการเงิน
*บริษัท เน็คซ์ แคปปิตอล จำกัด (มหาชน) (NCAP) แต่งตั้ง นายปุณณมาศ วิจิตรกุลวงศา ให้ดํารงตําแหน่งประธานเจ้าหน้าที่บริหารร่วม (Co-CEO) มีผลตั้งแต่ วันที่ 7 มิถุนายน 2564 เป็นต้นไป เสริมทัพแผนการขยายธุรกิจสินเชื่อส่วนบุคคลของกลุ่มบริษัท ภายใต้ บริษัท เน็คซ์ มันนี่ จำกัด ซึ่งเป็นบริษัทย่อยที่จัดตั้งขึ้นใหม่ จากเดิมบริษัทฯ แข็งแกร่งในธุรกิจสินเชื่อเช่าซื้อรถจักรยานยนต์ ภายใต้การนำทัพของ นายสมชัย ลิมป์พัฒนสิน ประธานเจ้าหน้าที่บริหาร
*วรุตม์ ธรรมาวรานุคุปต์ ประธานเจ้าหน้าที่บริหาร บริษัท เสริมสร้าง พาวเวอร์ คอร์ปอเรชั่น สุดปลื้ม  ขึ้นแท่นหุ้นน่าลงทุนในกลุ่ม ESG Emerging ปี 64 ซึ่งมีจำนวนทั้งสิ้น 24 หลักทรัพย์ ตอกย้ำปัจจัยพื้นฐานแกร่ง โตแรงฝ่าวิกฤติโควิด วางแผนงานครึ่งปีหลังเตรียม COD โรงไฟฟ้าญี่ปุ่น-เวียดนาม เพิ่ม หนุนผลงานสร้างสถิติสูงสุดใหม่ต่อเนื่อง
*ชูวิทย์ จึงธนสมบูรณ์ ประธานเจ้าหน้าที่บริหาร บริษัท นอร์ทอีส รับเบอร์ จำกัด (มหาชน) หรือ NER ปรับเพิ่มเป้ารายได้ปี 64 เป็น 2.45 หมื่นล้านบาท จากเดิมที่บริษัทตั้งเป้ารายได้ 2.2 หมื่นล้านบาท และเพิ่มเป้าปริมาณขายขึ้นเป็น 4.4 แสนตัน จาก 4.1 แสนตัน เนื่องจากบริษัทมีความสามารถในการผลิตเพิ่มขึ้น ที่สามารถรองรับยอดขายโดยขณะนี้ยอดขายของบริษัทครอบคลุมไปจนถึงไตรมาส 4 และตอบสนองความต้องการของลูกค้าที่มีจำนวนเพิ่มมากขึ้น เพื่อรองรับกลุ่มลูกค้าจากสิงคโปร์และอินเดีย ประกอบกับราคายางปรับขึ้นต่อเนื่อง และได้ลูกค้าใหม่เพิ่มหลายราย
*บี-52 แคปปิตอล (B52)  ย้ายหุ้นเทรดจากกลุ่มอุตสาหกรรมสินค้าอุปโภคบริโภค หมวดธุรกิจแฟชั่น ไปอยู่กลุ่มอุตสาหกรรมบริการ หมวดพาณิชย์ ประเดิมวันที่ 11 มิ.ย.นี้ “นราวดี วรวณิชชา” ซีอีโอ ระบุการย้ายหุ้นเทรดหมวดพาณิชย์ ช่วยสร้างความเชื่อมั่นให้กับนักลงทุน หลังจากการปรับโครงสร้างธุรกิจใหม่ เดินหน้าขยายธุรกิจเครือข่ายค้าปลีกทั่วประเทศกว่า 120,000 ร้านค้า ผ่านแพลตฟอร์ม “ทันใจดี” เต็มสปีด พร้อมลุยธุรกิจออนไลน์ และดิจิทัล หนุนผลงานปีนี้เทิรน์อะราวด์ ผลักดันอนาคตเติบโตยั่งยืน
*บริษัท ฟลอยด์ จำกัด (มหาชน) หรือ FLOYD รับงานใหม่ 3 โครงการ รวมมูลค่า 135,274,546 บาท ประกอบด้วย โครงการศูนย์การค้าบิ๊กซี สาขานราธิวาส โครงการศูนย์คอมพิวเตอร์ (Data Center) และโครงการอาคารสำนักงาน (งานเพิ่ม) ทั้ง 3 โครงการเป็นงานติดตั้งระบบวิศวกรรมประกอบอาคาร